Պէյքոզի իրադարձութիւններն ալ ժողովականներու ուշադրութեան առարկայ դարձան VADİP-ի այս եղանակի առաջին ժողովին տեւողութեան։ Ներկայ էր նաեւ Պէյքոզի Ս. Նիկողայոս եկեղեցւոյ թաղային խորհուրդի ատենապետ Վարուժան Մաղաքեան։ Ծանօթ է, որ Պէյքոզի թաղային խորհուրդը պետութեան կողմէ իրեն փոխանցուած գումարները տնօրինելու համար կազմած է խորհրդատուներու յանձնախումբ մը եւ անոր կազմին մէջ է նաեւ Յարութիւն Շանլը։ Ատենապետ Պետրոս Շիրինօղլու ընդհանուր առմամբ վերապահութիւն յայտնեց խորհրդատու յանձնախումբին եւ թաղային խորհուրդին կողմէ ներկայիս որդեգրուած ընթացքին շուրջ։ Իր խօսքերով՝ ներկայիս պետութեան կողմէ Պէյքոզի թաղային խորհուրդին փոխանցուած գումարներուն տոկոսները կը բաժնուին մեր վարժարաններու պիւտճէի բացերը հաւասարակշռելու համար, այս բոլորը կը հրապարակուին, սակայն առկայ ընթացքը ապագային կրնայ դառնալ խնդրայարոյց։ Պատահական չէ, որ Վաքըֆներու շրջանային տնօրէնութենէն պաշտօնատարներ թաղային խորհուրդի ատենապետի նկատառման յանձնած են՝ թէ խորհուրդ չեն տար գումարները բաժնել այս ձեւով։ Շիրինօղլու շարունակեց.